即心是佛頌
作者：張伯端
朝代：宋

paragraphs: 佛即心兮心即佛，心佛從來皆妄物。
若知無佛復無心，始是真如法身佛。
法身佛，沒模樣，一顆圓光含萬象。
無體之體即真體，無相之相即實相。
非色非空非不空，不動不靜不來往。
無異無同無有無，難取難捨難聽望。
內外圓通到處通，一佛國在一沙中。
一粒沙含大千界，一箇身心萬箇同。
知之須會無心法，不染不滯爲浄業。
善惡千端無所爲，便是南無及迦葉。